รัฐหักเจ้าแม่เงินกู้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

สั่งธกส.ออมสินแข่งนอกระบบ ดึงสาขาไปรษณีย์เจาะรากหญ้า
โพสต์ทูเดย์ — กรณ์บี้บอร์ด ธ.ก.ส.ตั้งธนาคารชุมชนปล่อยกู้สู้เจ้าหนี้นอกระบบ มั่นใจสู้ได้หลังต้นทุนการเงินแค่ 12%
นายกรณ์ จาติกวณิช รมว.คลัง ในฐานะประธานธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ได้หารือกับคณะกรรมการ ธ.ก.ส. เพื่อวางกรอบระยะเวลาการทำธนาคารชุมชนให้เกิดขึ้นในทางปฏิบัติให้มีความชัดเจนมากขึ้น เพื่อที่จะได้เป็นช่องทางให้กับประชาชนที่มีรายได้น้อยเข้าถึงแหล่งเงินทุน ลดความเหลื่อมล้ำทางสังคมให้ลดน้อยลง
รมว.คลัง กล่าวว่า ขณะนี้ได้มีการสรุปกับคณะกรรมการ ธ.ก.ส.ชัดเจนแล้วว่า ธนาคารชุมชนจะต้องมีบทบาทในการปล่อยกู้ในชนบท ทดแทนการกู้ยืมหนี้นอกระบบ โดยธนาคารชุมชนที่จะตั้งขึ้นต้องเป็นคู่แข่งกับผู้ที่ปล่อยกู้หนี้นอกระบบ จึงให้มีการทำตารางเวลาการดำเนินการให้ชัดเจน และให้ความสำคัญกับการดำเนินการเรื่องนี้เป็นอันดับต้นๆ
นายกรณ์ กล่าวว่า ธนาคารชุมชนที่จะตั้งขึ้นสามารถที่จะปล่อยกู้สู้เจ้าหนี้นอกระบบได้อย่างสบาย เนื่องจากมีต้นทุนทางการเงินที่ต่ำกว่า โดยธนาคารออมสินและ ธ.ก.ส. มีต้นทุนทางการเงินเพียง 12% ต่อปี ซึ่งธนาคารไม่จำเป็นต้องหาผลกำไรจากการปล่อยกู้ 
นอกจากนี้ ในอนาคตธนาคารชุมชนสามารถที่จะเปลี่ยนการแข่งขันกับเจ้าหนี้นอกระบบมาเป็นความร่วมมือ โดยดึงผู้ปล่อยกู้หนี้นอกระบบมาเป็นตัวแทนหรือนายหน้าปล่อยกู้ให้กับธนาคารชุมชนที่ตั้งขึ้นใหม่
ที่ผ่านมายังได้หารือกับผู้บริหารบริษัท ไปรษณีย์ไทย ที่สนใจจะมาเป็นผู้ปล่อยกู้ให้กับประชาชนรากหญ้า หากทางกระทรวงการคลังมอบใบอนุญาตการประกอบธุรกิจสถาบันการเงินชุมชนให้ เพราะบริษัท ไปรษณีย์ฯ มีความพร้อมด้านสาขาที่มีอยู่ 1,200 แห่ง และพนักงานที่ลงถึงพื้นที่ชุมชนทั่วประเทศ ซึ่งได้ให้แนวทางบริษัท ไปรษณีย์ฯ ไปว่า สามารถที่จะเป็นตัวแทนนายหน้าปล่อยสินเชื่อให้กับธนาคารชุมชนของรัฐบาลที่จะตั้งขึ้นได้ทันทีหากว่ามีความสนใจ
นายกรณ์ กล่าวว่า ที่ผ่านมารัฐบาลได้แก้ไขปัญหาหนี้สินของประชาชนที่ปลายเหตุ คือการโอนหนี้นอกระบบมาไว้ในระบบ ต่อจากนี้จะต้องมีการแก้ไขที่ต้นเหตุ ด้วยการทำให้ประชาชนเข้าถึงแหล่งเงินทุน 
นอกจากนี้ การแก้ไขหนี้นอกระบบจะต้องพัฒนาความรู้ทางการเงินให้แก่ประชาชนรากหญ้า โดยจะให้ธนาคารออมสินและ ธ.ก.ส. ทำโครงการหมอหนี้ 
“การฝึกอบรมหมอหนี้โดยการประสานกับชุมชนต่างๆ เพื่อลงไปให้ความรู้และสร้างวินัยทางการเงิน จัดให้มีการทำบัญชีครัวเรือนทุกครอบครัว ซึ่งในอนาคตบัญชีครัวเรือนจะเป็นตัวหนึ่งที่พิจารณาให้ประชาชนเข้ามากู้ยืมจากธนาคารในวงเงินที่มากและอัตราดอกเบี้ยต่ำ หากพบว่ามีวินัยการเงินที่ดีก็จะปล่อยสินเชื่อ” รมว.คลัง กล่าว
ก่อนหน้านี้ นายกรณ์ กล่าวว่า สถาบันการเงินยังขาดท่อที่จะส่งเข้าไปยังผู้ที่เข้าไม่ถึงแหล่งเงินในต่างจังหวัด ทำให้มีผู้ที่ตกหล่นไม่ได้รับความช่วยเหลือด้านสินเชื่ออีกมาก
โดยการต่อท่อเข้าไปต้องดูให้เข้ากับวัตถุประสงค์ ซึ่งคงไม่ได้จำกัดเงื่อนไขมากนัก แต่อยากให้ชาวบ้านได้ใช้เงินเพื่อไปประกอบธุรกิจ และให้กับคนที่จำเป็นต้องใช้เงินจริงๆ ในวงเงินที่บุคคลนั้นจะรับภาระได้